SKRIFTLIG FORESPØRGSEL E-0927/98

af María Sornosa Martínez (GUE/NGL) til Kommissionen

(26. marts 1998)

Om: Uhindret adgang til jagt på trækfugle i Navarra

Det spanske parlament ændrede sidste år lov nr. 4/1989 om bevarelse af naturtyper og vilde dyr og planter, så det blev tilladt at drive kontrolleret og selektiv jagt på bestemte arter i mindre omfang i områder, hvor dette traditionelt fandt sted, hvis de selvstyrende regioner kunne godkende det.

Med ændringen af lov nr. 4/1989 åbnes der op for forslaget til ændring af regional lov nr. 2 af 5. marts 1993 om beskyttelse og forvaltning af Navarras vilde dyr og deres levesteder; hvis denne ændring gennemføres, vil det være tilladt at drive jagt på trækfugle.

Dette forslag om ændring af regional lov nr. 2/1993 vil, hvis det vedtages, indebære en alvorlig forøgelse af jagttrykket på trækfugle. Denne form for jagt er særligt alvorlig, fordi den indebærer en risiko for de eksemplarer, som det er lykkedes at overvintre, som har gode reproduktionsmuligheder og er i den foderstand, som er nødvendig for at flyve tilbage og reproducere sig.

Den 21. oktober 1997 tog den ansvarlige kommissær sin afstand fra ændringen af lov nr. 4/1989 og gik ind for, at der indledtes en traktatbrudsprocedure mod Spanien, hvis ændringen gennemførtes.

Begge ændringer indebærer en overtrædelse af EF-bestemmelserne om trækfugle, som findes i direktiv 79/409/EØF(1).

1. Hvad agter Kommissionen at foretage sig i anledning af denne dobbelte overtrædelse af direktivet?

2. Hvad vil Kommissionen gøre for at hindre, at overdragelse af beføjelser på miljøområdet som i det foreliggende tilfælde kommer til at indebære overtrædelse af Fællesskabets miljøbestemmelser?

Svar afgivet på Kommissionens vegne af Ritt Bjerregaard

(23. april 1998)

1. Det ærede medlem henviser til bestemmelserne i spansk lov 4/1989 om bevaring af naturtyper samt vilde dyr og planter som ændret ved lov 40/1997 af 6. november 1997, offentliggjort i den spanske statstidende nr. 266 af 6. november 1997.

I Rådets direktiv 79/409/EØF af 2. april 1979 om beskyttelse af vilde fugle er der fastsat en generel beskyttelsesordning for fugle, omfattende beskyttelse, forvaltning og kontrol af disse arter, ligesom der er fastsat regler for udnyttelsen af disse. Beskyttelsesordningen er yderst streng, for så vidt angår trækfugle. I direktivets artikel 7, stk. 4, står der følgende: "... Når det drejer sig om trækkende arter, påser de ganske særligt, at de arter, der omfattes af jagtlovgivningen, hverken jages i yngletiden eller under deres træk til redebygningsstedet. Medlemsstaterne tilsender Kommissionen alle formålstjenlige oplys-ninger om den praktiske gennemførelse af deres jagtlovgivning". Dog er det muligt at fravige artikel 7, stk. 4, forudsat at disse fravigelser opfylder kravene i direktivets artikel 9.

Kommissionen har nærmere undersøgt spansk lov 4/1989 som ændret ved lov 40/1997 og er af den opfattelse, at den er forenelig med bestemmelserne i Rådets direktiv 79/409/EØF, eftersom den generelle bestemmelse om totalt forbud mod jagt på trækkende arter i direktivets artikel 7, stk. 4, fortsat findes i artikel 34, litra b), i den tilsvarende spanske lov. Der kan tillades fravigelser i henhold til en tillægsbestemmelse, men disse skal være i overensstemmelse med betingelserne i samme lovs artikel 28, som fuldt ud svarer til direktivets artikel 9.

2. Det ærede medlem henviser ligeledes til forslaget til ændring af Ley foral 2/1993 om jagt i Navarra. Kommissionen har endnu ikke modtaget et eksemplar af dette forslag, og kan derfor heller ikke kommentere det. Dog er det klart, at dersom dette ændringsforslag i sin endelige, formelt vedtagne form ikke skulle være i overensstemmelse med bestemmelserne i direktiv 79/409/EØF, vil Kommissionen omgående indlede overtrædelsesproceduren i EF-traktatens artikel 169, hvis dette skulle vise sig nødvendigt.

(1) EFT L 103 af 25.4.1979, s. 1.